Να δικαιολογήσει την πράξη του ξυλοδαρμού του 11χρονου αγοριού στο Μενίδι προσπάθησε ο αστυνομικός της ομάδας ΔΙΑΣ, ο οποίος καταγράφηκε από κάμερα ασφαλείας.

Ο αστυνομικός, που επί ένα 24ωρο ήταν άφαντος, εμφανίστηκε τη Δευτέρα μετά την παρέλευση του αυτόφωρου στον εισαγγελέα.

Ο εισαγγελέας διέταξε έρευνα για το αδίκημα της σωματικής βλάβης με ρατσιστικά χαρακτηριστικά.

Οι υπόλοιποι τρεις αστυνομικοί που ήταν παρόντες και παρακολουθούσαν άπραγοι συνελήφθησαν και θα δικαστούν κατηγορούμενοι για υπόθαλψη.

Ήδη έχει διαταχθεί ΕΔΕ από την ΕΛΑΣ για να διαπιστωθούν οι συνθήκες κάτω από τις οποίες ο ένας αστυνομικός χτύπησε τον ανήλικο.

Ο αστυνομικός έκανε και δεύτερη εμφάνιση, αυτή τη φορά στην υπηρεσία του, για να παραλάβει τη διαταγή διαθεσιμότητας.

Ερωτηθείς από συναδέλφους του για το περιστατικό φέρεται να είπε για τον 11χρονο ότι «με έβρισε αισχρά, και με έφτυσε, εκνευρίστηκα και τον χαστούκισα!».

Ο αξιωματικός δεν ανέλαβε την ευθύνη της πράξης του, γιατί μετά από το περιστατικό του Σαββάτου φέρεται να έγινε αποδεκτής πληροφοριών ότι υπάρχει βιντεοληπτικο υλικό του ξυλοδαρμού του 11χρονου.

Μάλιστα, επέστρεψε στο σημείο αναζητώντας του κατόχους του υλικού, κι όταν δεν το βρήκε την Κυριακή επικοινώνησε με τον προϊστάμενό του ζητώντας του ρεπό για προσωπικό λόγο.

Το ρεπό αρχικά του χορηγήθηκε γιατί ο προϊστάμενός του δεν ήξερε τι είχε συμβεί, αλλά όταν το έμαθε, του ζήτησε να επιστρέψει στην υπηρεσία του. Παρά το ότι το αποδέχτηκε αρχικά, δεν εμφανίστηκε για να γλιτώσει την αυτόφωρη διαδικασία.